
Antiminták, felismerésük és hatásuk

A tervezési mintákhoz és a bennük hordozott, rendszertervezéssel kapcsolatos többletinformációkhoz hasonlóan az antiminták – vagy bad smell-ek – is nagyban befolyásolhatják a szoftverek minőségét. Habár széles körben elfogadott, hogy rontják a karbantarthatóságot, mégis aránylag kevés objektív eredmény támasztja ezt alá.
Ebben a dolgozatban egy felismerési módszer implementálása után a tesztelési eredményekből megpróbálok kapcsolatot kimutatni az antiminták és különböző, minőséghez kapcsolódó jellemző között. Ehhez a kinyert minták mellett egy korábban már bemutatott, valószínűségi minőségi modellt, és egy nyílt bug adatbázist is fel fogok használni.
Az elemzések alapján megállapíthatjuk, hogy statisztikailag szignifikáns, 0.55-ös Spearman korreláció van a bugok és az antiminták száma között, illetve egy még erősebb fordított, -0.62-es Spearman korreláció található az antiminták és a karbantarthatóság esetében.
Ezeken felül még azt is sikerül empirikusan validálnom, hogy már ez a néhány megvalósított antiminta is elég jól tudja replikálni a forrásból kinyerhető metrikák bug-előrejelző képességét.



